<classify> SERIKALI imewasilisha bungeni Muswada wa Marekebisho ya Sheria Mbalimbali Namba 7 wa Mwaka 2019, ambao pamoja na mambo mengine unapendekeza kuongeza adhabu kwa kosa la kutoa taarifa za kupotosha kuhusu tiba au udhibiti wa VVU na UKIMWI.Kwa mujibu wa muswada huo, marekebisho hayo yanalenga kuzuia watu kutoa matamko kuhusu tiba ya UKIMWI bila ushahidi wa kisayansi . Pia marekebisho hayo yanapendekezwa kuiwezesha Mahakama kutoa amri ya fi dia kwa mtu aliyeambukizwa VVU kwa makusudi. Kwa mujibu wa marekebisho, adhabu inayopendekezwa ni faini ya Sh milioni tano, lakini isiyozidi milioni hamsini au kifungo cha jela kisichopungua miezi sita, lakini kisichozidi miaka mitatu.Kujipima VVU pia itakuwa inakubalika kisheria, endapo muswada huo utapitishwa na Bunge. Aidha, marekebisho yanapendekeza kuruhusu majibu ya vipimo ya mtu mwenye umri wa chini ya miaka 18 kutolewa pia kwa mzazi, mlezi au mtu mwingine ambaye mwenye vipimo anamuamini.Marekebisho hayo na mengineyo yamo katika Muswada wa Marekebisho ya Sheria Mbalimbali Namba 7 wa Mwaka 2019, uliosomwa bungeni kwa mara ya kwanza Novemba 5, mwaka huu. Bunge limewaita wadau kupitia Kamati ya Katiba na Sheria kwenda kutoa maoni yao kesho bungeni kuhusu muswada huo au kuyawasilisha kwa maandishi.Katika muswada huo, inapendekezwa kurekebishwa ili kuwezesha vituo vyote vya huduma ya afya kutoa huduma ya upimaji bila kujali kuwa vituo hivyo ni vya umma au vya watu binafsi. Mbali na hayo, muswada pia unapendekeza kuweka sheria katika masharti ya kujipima VVU.Aidha, mapendekezo hayo yanazuia mtu aliye chini ya umri wa miaka 18 kujipima mwenyewe au kupewa kifaa cha kujipimia VVU. Pia mapendekezo yanakusudia kuweka wajibu wa kutunza siri kwa mtu anayemsaidia mtu mwingine kujipima.  <topic>: KITAIFA 